Europa-Parlamentets beslutning

med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2003, Sektion IV — Domstolen

EUROPA-PARLAMENTET,

der henviser til Den Europæiske Unions almindelige budget for regnskabsåret 2003 [1],

der henviser til forvaltningsregnskab og balance for regnskabsåret 2003 (C6-0017/2005),

der henviser til Revisionsrettens årsberetning for regnskabsåret 2003 med institutionernes svar [2],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [3],

der henviser til EF-traktatens artikel 272, stk. 10, og artikel 275 og 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [4], særlig artikel 50, artikel 86, stk. 4, og artikel 145, 146 og 147,

der henviser til finansforordningen af 21. december 1977 vedrørende De Europæiske Fællesskabers almindelige budget [5],

der henviser til forretningsordenens artikel 71 og bilag V,

der henviser til betænkning fra Budgetkontroludvalget (A6-0066/2005),

Revisionsrettens årsberetning

1. bemærker, at Domstolen administrerede et budget på 150599614 EUR, hvoraf 99,34 % (149598960,09 EUR) var forpligtet og 93,32 % (146842346,23 EUR) udnyttet pr. 31. december 2003;

2. glæder sig over, at Revisionsretten for første gang har evalueret samtlige institutioners kontrolmiljø individuelt og har offentliggjort sine bemærkninger i en særskilt del;

3. bemærker, at nogle af de vigtigste krav (minimumsstandarder for kontrol og analyse, en beskrivelse af de finansielle aktørers opgaver, rettigheder og pligter, definition af omfanget af den interne revisors opgaver) i henhold til finansforordningen ikke var blevet gennemført i fuldt omfang i 2003;

4. erkender i den forbindelse, at Domstolen alligevel godkendte et nyt internt finansreglement i januar 2003, og at den fandt det hensigtsmæssigt at udarbejde detaljerede bestemmelser og beskrivelser, når der var høstet visse erfaringer med det nye system i praksis, idet de dokumenter, Revisionsretten krævede, blev vedtaget i marts 2004;

5. er foruroliget over Domstolens udtalelse om, at institutionen "… med henblik på anvendelsen af de nye bestemmelser kun rådede over et særdeles begrænset antal personer, der havde det nødvendige kendskab til de finansielle ordninger og regler";

6. er også foruroliget over, at den interne revisor ikke kunne gennemføre sit arbejdsprogram i 2003 på grund af personalemangel; glæder sig over, at Domstolen er indstillet på at fremsende en kopi af den interne revisors arbejdsprogram for 2004; opfordrer Domstolen til hurtigst muligt at afhjælpe denne personalemangel inden for de tildelte budgetmidler; mener, at en intern revisionskapacitet er et naturligt og obligatorisk element i enhver forsvarlig forvaltning;

7. bemærker, at der på baggrund af Revisionsrettens bemærkninger består en klar adskillelse mellem den forudgående kontrol af de økonomiske transaktioner og den interne revisions opgaver i Domstolen;

8. bemærker, at Domstolen efter begrænset udbud havde indgået en kontrakt om køb af netstedslicenser til at bruge software, uden at der forinden var blevet offentliggjort en bekendtgørelse herom, hvilket er en overtrædelse af de gældende regler; henviser til, at Domstolen har erkendt, at dette er en fejl;

Opfølgning af dechargeproceduren for 2002

9. er fortsat foruroliget over det voksende efterslæb af sager i 2003, selv om de foreløbige vejledende tal for 2004, hvad angår Domstolen, viser nogen fremgang [6]:

Domstolen

| 2000 | 2001 | 2002 | 2003 | 2004 |

Afsluttede sager | 526 | 434 | 513 | 494 | 665 |

Nye sager | 503 | 504 | 477 | 561 | 531 |

Verserende sager | 873 | 943 | 907 | 974 | 840 |

De vigtigste områder var: miljø, forbrugere, landbrug, harmonisering af love, socialpolitikken og beskatning; i gennemsnit tog sagerne to år;

Retten i Første Instans

| 2000 | 2001 | 2002 | 2003 | 2004 |

Afsluttede sager | 344 | 340 | 331 | 339 | 361 |

Nye sager | 398 | 345 | 411 | 466 | 536 |

Verserende sager | 786 | 792 | 872 | 999 | 1174 |

De vigtigste områder var: annulationssager, personalesager og intellektuel ejendomsret; i gennemsnit tog sagerne 1 1/2 år;

glæder sig over følgende forbedringer:

- domme afsagt af mindre afdelinger

- færre udtalelser fra generaladvokaten

- oprettelse af en tjenestemandsdomstol (26 % af sager ved Retten i Første Instans)

- forenkling af de rapporter, dommerne udarbejder med henblik på forhandlingerne;

forventer, at Domstolen fastsætter resultatmål og fastlægger handlingsplaner for at gennemføre dem med henblik på at nedbringe den tid, der medgår til at afslutte verserende sager i de kommende år;

10. agter at gøre dette spørgsmål til et centralt punkt i dechargeproceduren for 2004;

11. glæder sig over de foranstaltninger, Domstolen har truffet i forbindelse med udnyttelsen af medlemmernes tjenestebiler som skitseret i den administrative afgørelse af 31. marts 2004; erkender, at de nye bestemmelser er gennemskuelige og forbedrer situationen; bemærker, at Domstolen for at mindske den administrative belastning også afholder udgifterne for 15000 km ud over rejser, der er godkendt ved rejseordrer, og at den tjenstlige anvendelse af tjenestebilen er registreret i chaufførens kørselsbog;

12. bemærker, at artikel 6 i afgørelsen foreskriver følgende: "Benytter medlemmet tjenestebilen til andre rejser end de i artikel 5 nævnte (dvs. rejser i forbindelse med officielle pligter, der er omfattet af en tjenesterejseordre eller baseret på en standardsats på 15000 km/år), afholder medlemmet selv samtlige tilhørende udgifter (vejafgifter, brændstofudgifter og supplerende lejeudgifter ved overskridelse af de 45000 km/år, der er fastsat i rammekontrakten."; er af den opfattelse, at privat brug af tjenestebiler er en skjult naturalydelse, som Europa-Parlamentet finder upassende;

Den anvisningsberettigedes og den interne revisors årsberetninger

13. bemærker svaret fra Domstolens justitssekretær, hvorefter han ikke var i stand til at fremsende beretningen i henhold til artikel 86, stk. 4, eller den interne revisors beretning, da den interne revisionsberetning ikke var afsluttet [7]; agter derfor at være særlig opmærksom på disse to dokumenter under 2004-dechargeproceduren;

14. bemærker, at den anvisningsberettigedes årsberetning for 2003 først blev fremsendt i juli 2004 og ikke indeholder nogen revisionserklæring; er af den opfattelse, at årsberetningen bør være klar rettidigt til Revisionsrettens revision med en underskrevet revisionserklæring som et synligt tegn på det økonomiske ansvar;

Andre bemærkninger

15. glæder sig over det omfattende forberedende arbejde, Domstolen har foretaget i 2003 for at forberede udvidelsen, som det fremgår af arbejdsgruppens rapport; agter at følge op på de trufne foranstaltninger i dechargebetænkningen for 2004;

16. anmoder Domstolen om at evaluere den nye finansforordnings konsekvenser for det administrative og retlige arbejde rettidigt inden revisionen i 2005/06 og forelægge resultatet for Europa-Parlamentet til behandling;

17. bemærker, at Domstolen under drøftelserne den 19. januar 2005 har accepteret at besvare en række supplerende spørgsmål skriftligt og rettidigt til, at disse kan blive behandlet under 2003-dechargeproceduren.

[1] EUT L 54 af 28.2.2003, s. 1.

[2] EUT C 293 af 30.11.2004, s. 1.

[3] EUT C 294 af 30.11.2004, s. 99.

[4] EFT L 248 af 16.9.2002, s. 1.

[5] EFT L 356 af 31.12.1977, s. 1.

[6] Tal fra årsberetningen for 2003. Tallene for 2004 er foreløbige, og er fremsendt af Domstolens administration.

[7] Svar på spørgsmål 3.

--------------------------------------------------